

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2024 m. liepos 17 d. Nr. 250-I-22

Vilnius

Lietuvos Respublikos Seimo Peticijų komisija 2024 m. liepos 17 d. posėdyje išnagrinėjo pareiškėjo peticiją, kurioje pateiktas siūlymas pakeisti Lietuvos Respublikos ribojamų priemonių dėl karinės agresijos prieš Ukrainą nustatymo įstatymą ir priėmė sprendimą teikti Seimui išvadą netenkinti šio siūlymo. Sprendimas priimtas, atsižvelgus į Lietuvos Respublikos kultūros ministerijos nuomonę dėl peticijoje pateikto siūlymo.

Pažymėtina, kad Lietuvos Respublikos Konstitucijos 42 straipsnis apibrėžia kultūrą kaip laisvą. Dėl šios priežasties įtvirtinus pareiškėjo siūlomą nekonkrečios apibrėžties sąvoką „rusiškos kultūros renginiai“, kuriai gali būti priskiriami ir renginiai, kuriuose kritikuojama užsienio valstybių karinė agresija prieš Ukrainą, taip pat Lietuvoje gyvenančių tautinių bendrijų renginiai, neleistų pasiekti peticijoje iškelto tikslo bei galimai neatitiktų Lietuvos Respublikos Konstitucijos nuostatų.

Atkreiptinas dėmesys į tai, kad Kultūros ministerija yra išplatinusi rekomendacijas Lietuvos kultūros bendruomenei dėl nebendradarbiavimo su Lietuvai priešiškų valstybių kūrėjais, palaikančiais šių šalių režimus. Šiuo atveju tiek savivaldybės, išduodamos leidimus renginių organizatoriams, tiek renginių organizatoriai, organizuodami renginius, kurių dalyviai yra tiek užsieniečiai, tiek Lietuvos Respublikos piliečiai, turėtų įvertinti jų esamas ir buvusias sąsajas su Rusijos Federacija, jų poziciją karo Ukrainoje atžvilgiu, dalyvavimą ir (ar) palaikymą veiklos, pažeidžiančios žmogaus teises ir pagrindinius šių teisių principus, numatytus Žmogaus teisių ir pagrindinių laisvių apsaugos konvencijoje, jos papildomuose protokoluose bei kituose tarptautiniuose susitarimuose, jų veiksmais galimas kilti grėsmes viešajai tvarkai, provokacijų tikimybę, šių dalyvių vertinimą viešosios nuomonės požiūriu bei dėl planuojamo renginio galimas kilti kitas pasekmes.

Pabrėžtina, kad dėl organizuojamų renginių kilusių neigiamų pasekmių ir (ar) grėsmių Lietuvos Respublikos nacionaliniam saugumui, viešajai tvarkai, viešajai politikai, vidaus saugumui, visuomenės sveikatai ir tarptautiniams santykiams atsakomybė ir ją taikantys subjektai numatomi tokias neteisėtas veikas, jų tyrimą ir atsakomybės taikymą reglamentuojančiuose įstatymuose. Be to, vadovaujantis Lietuvos Respublikos įstatyme „Dėl užsieniečių teisinės padėties“ nustatytais pagrindais ir tvarka gali būti priimtas sprendimas uždrausti užsieniečiui atvykti į Lietuvos Respubliką, įtraukiant jį į Nepageidaujamų asmenų sąrašą[[1]](#footnote-1).

Komisijos nuomone, šiuo metu galiojantis teisinis reglamentavimas yra pakankamas ir pilietinės visuomenės aktyvumas peticijoje nurodytu klausimu padeda valstybei užtikrinti visuomenės saugumą.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IX (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2024 m. liepos 17 d. išvados Nr. 250-I-22“ projektą.

Komisijos pirmininkas Edmundas Pupinis

R. Kniukštienė, tel. (0 5) 209 6591, el. p. rimante.kniukstiene@lrs.lt

1. Vieša prieiga: <https://www.migracija.lt/app/nam> [↑](#footnote-ref-1)